khistorydata/jeongjo-sjw-relations huggingface dataset:
정조 8년
甲辰六月二十一日辰時。上御誠正閣。輪對官入侍時。右副承旨李文源。假注書朴能源。記注官金健修。記事官金鳳顯。養賢主簿洪夏俊。典牲主簿金履基。造紙別提劉大鉉。典獄參奉姜文岳。東活人別提金浩成。瓦署別提金益聲南學訓導金珍恪。東學訓導林孝源。中學訓導李宗烈。西學訓導李聖輪。以次進伏訖。上曰。輪對官次次進奏職姓名。可也。夏俊進奏。上問居住。夏俊曰。平安道定州矣。上曰。汝是年前改名人乎。夏俊曰。然矣。履基進奏職姓名。上曰。爾爲故相之幾代孫乎。履基曰。曾孫矣。上曰。爾所經外任。爲幾邑乎。履基曰。六邑矣。上曰。爾之兄弟中。有方爲外任者乎。履基曰。臣弟履中。見在高陽任所矣。上曰。故家之人矣。仍下敎曰。今年異於他年。見爾思及故相。不勝愴感矣。大鉉等。以次進奏職姓名訖。退出。上曰。同副承旨入侍。出榻敎兪彦鉉進伏。上曰。爾之年紀幾何。彦鉉曰。六十九矣。上曰。故相年幾何時生爾乎。彦鉉曰。臣父年二十六。生賤臣矣。上曰。兪漢寧。誰乎。彦鉉曰。臣之姪矣。上曰。爾之兄弟幾人。而爾序居第幾乎。彦鉉曰。臣之兄弟爲四人。而臣序居第二矣。上曰。故相奉祀孫。誰也。彦鉉曰。臣兄無子。以臣之子繼後矣。早歿。以漢寧之子爲後。於臣父。爲曾孫矣。上曰。爾曾經幾邑守令乎。彦鉉曰。十三邑矣。上顧文源曰。爾父之於故相。年紀差遲乎。文源曰。臣父戊寅生。故相辛未生。而臣父登第時。故相已大拜矣。上曰。兩相登科。在何年乎。文源曰。故相登科。在肅廟朝甲午。而臣父登科。在先朝己未歲矣。上命文源書徐判府事箚批訖。命退。諸臣以次退出。
정조 8년
甲辰六月二十一日巳時。上御誠正閣。禮房承旨入侍時。左副承旨趙興鎭。假注書朴能源。記注官金健修。記事官金鳳顯。以次進伏訖。上命書榻敎曰。位著乏人。工曹判書漢城判尹。亞卿中加望。上曰。進御淸暑六和湯。依前方一貼煎入。出榻敎仍命退。諸臣以次退出。
정조 8년
行都承旨李崇祜坐。行左承旨具明謙坐直。行右承旨李得濟坐。左副承旨趙興鎭坐。右副承旨李文源坐。同副承旨兪彦鉉坐直。注書沈晉賢仕直一員未差。假注書朴能源仕。事變假注書安邁權仕。
정조 8년
傳于兪彦鉉曰。都承旨入侍。
정조 8년
傳于李崇祜曰。都提調入侍。
정조 8년
傳于兪彦鉉曰。吏曹判書疏批已下。更卽牌招察任。
정조 8년
兪彦鉉啓曰。因吏曹判書徐浩修請推啓辭。傳曰。允。此何道理。此何事體。其委折。撤漏前問啓事。命下矣。問于吏曹判書徐浩修處。則以爲。夜漏將半。飭敎至嚴。如非萬不獲已。此時何敢爲逡巡之計。而第臣母病沈篤。目下症情。實無離捨供劇之路。且自尹得孚之以威權二字。論斥臣叔以後。臣叔切戒無蹈銓衡之地。陳力閑漫之任。以避危機。以報國恩。區區私心。必欲不負臣叔之訓。甘自犯於逋慢之科。致使莫重命牌。經夜於闕外。臣罪至此。萬殞猶輕云矣。敢啓。傳曰。知道。然則此重臣。更不得行公於銓任乎。況命牌之經宿闕外。前所罕聞。吏曹判書徐浩修推考。使之斯速入來開政。仍以前牌去來催促。
정조 8년
傳于兪彦鉉曰。藩任遞易。所係不輕。則豈可因一同春秋望。無端內擬乎。完伯自是吏議久任。今政雖不加望。自可陞品。況俄下傳敎。以位著苟簡爲言。而只以外任一人單擧。殆若非此莫可者然。能無突兀之嫌乎。此望筒勿施。三望竝加望以入。雖以銓堂事言之。食後下敎。過申始還。該堂事極爲駭然。吏曹參議黃昇源。下義禁府推考。待其政事畢。度捧傳旨。
정조 8년
傳于李崇祜曰。事件各異。位著乏人。合有分揀之道。況司寇重任。不宜數遞。刑曹堂上罷職竝分揀。事雖駭眼。飭已行矣。前知敦寧尹塾敍用。
정조 8년
傳于李崇祜曰。藥房提調未差之代。以今日敍用正卿擬入。
정조 8년
李崇祜。以吏曹言啓曰。本曹郞官。今當差出。而前望中無故之人。只有二人。以二望擬入之意。敢啓。傳曰。知道。
정조 8년
有政。吏批。判書徐浩修牌不進。參判李敬養進。參議黃昇源進。右副承旨李文源進。以鄭好仁爲兵曹判書。安鼎大爲掌令。李兢淵爲副應敎。朴廣源爲副修撰。洪樂命爲禮曹判書。吳載純爲工曹判書。鄭昌順爲判尹。金尙集爲禮曹參判。吳載純爲宗簿提調。金夏材爲司饔提調。尹塾爲內局提調。徐浩修李崇祜爲典醫提調。閔鍾顯爲司譯提調。鄭一祥爲司僕提調。柳義養爲繕工提調。李聖圭爲司宰提調。徐浩修爲掌樂提調。李在協爲社稷提調。具善復爲司圃提調。洪良浩爲典牲提調。尹塾爲景慕宮提調。
정조 8년
再政。以尹東暹爲知經筵。朴祐源爲同成均。權導爲知春秋。鄭昌順鄭好仁爲同經筵。
정조 8년
三政。以韓光會爲右參贊。知春秋單鄭昌順。訓鍊都監提調單鄭好仁。禁衛營提調單鄭好仁。御營廳提調單鄭好仁。
정조 8년
四政。以李度謙爲吏曹佐郞。宋載經爲同春秋。知經筵單鄭好仁。同經筵單韓光會。
정조 8년
五政。以李在協爲知經筵。金憙爲同義禁。
정조 8년
六政。以金憙爲尙衣提調。宋載經爲內資提調。
정조 8년
兵批。判書未差。參判蔡弘履入直進。參議尹承烈病。參知柳誼進。行左承旨具明謙進。副司直單徐浩修金夏材李時秀金魯淳趙鼎鎭。副司果單李度謙。
정조 8년
兪彦鉉。以吏曹言啓曰。今日政。副應敎副望前校理李兢淵。誤認以副校理。書入受點。而副校理望。又爲擬入。臣之昏謬不察之失。惶恐待罪。而元單子勿施。何如。傳曰。三司去就。關係何如。無窠而作窠。有此勿施之請。此曾所罕聞。卿之做錯。已自昨日薦望加望混同受來時。彰著無餘。疊擬事猶屬細故。卿則爲先從重推考。原望筒勿施。
정조 8년
傳于兪彦鉉曰。新除同義禁許遞。加望人擬入。
정조 8년
具明謙啓曰。新除授兵曹判書鄭好仁。卽爲牌招。傳授命召。何如。傳曰。允。
정조 8년
具明謙啓曰。兵曹判書鄭好仁牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 8년
具明謙啓曰。兵曹判書鄭好仁。再牌不進。推考傳旨。今方捧入。而命召傳授。一時爲急。如是違牌。終不膺命。事體所在。誠極未安。所當更請牌招。而係是一日三牌。何以爲之。敢稟。傳曰。豈可如是無端違牌。更卽牌招。違牌勿爲呼望。
정조 8년
以兵曹判書鄭好仁懸牌啓辭。傳于具明謙曰。今日朝廷。雖曰無一事可恃。所謂君綱臣分。猶有不泯者存焉。況本兵。卽宿衛重地。師律所關。而旣無衆所共知之情勢。則一疏足伸處義。而四下召牌。乃敢懸牌。昨日今日。以兩銓長。惟以懸牌爲事。有若不欲彈冠於今日者然。吏判則云有家訓。尙可恕也。兵判目下擧措。不但以駭然言。若此不已。予將不得備置兩銓長乎。宮城巡綽之事。所關尤何等莫重。而因其懸牌。又欲無端闕却。以此以彼。國綱師律。掃地盡矣。兵曹判書鄭好仁記過。春塘臺殿座處所。待令政院之曲循稟啓。巽軟甚矣。武承宣之故。不敢出一口氣而然。該房承旨。爲先從重推考。
정조 8년
以吏曹判書望筒。傳于兪彦鉉曰。入擬者只四人。而三人外任。一人衆所共知。有實病元在外者。見今大政隔日之時。實無下點處。壅悶極矣。不得不復申此意。卿須諒之事。參政政官。更爲進去傳諭。受薦以來。見方曉鍾將下。來往之際。又將撤漏。待天明進去。開門後入來開政。政官姑令退去。
정조 8년
李崇祜啓曰。新除授弘文館副校理權裕。時在京畿通津地。經筵入番事緊。斯速乘馹上來事。下諭。何如。傳曰。允。
정조 8년
李文源啓曰。掌令成穎。下諭後過限不上來。依定式。遞差傳旨及禁推傳旨。捧入之意。敢啓。傳曰。知道。
정조 8년
傳于兪彦鉉曰。日前次對。朴光晦供辭査事。使之申飭擧行。而朝令之下。許久遲滯。有關紀綱。不多日內修啓事。令該府更加嚴飭。
정조 8년
具明謙。以備邊司言啓曰。今日發遣郞廳。東西南郊結幕處。摘奸以來。則回告內以爲訓鍊都監字內新舊幕。合爲二百二十處。禁衛營字內新舊幕。合爲三百六十九處。御營廳字內新舊幕。合爲一百二十七處。而自今日天明後。至午前。姑無病人出來之事。糧資則該廳計日磨鍊。已爲上下。竝姑無頉。故惕念擧行之意。各別嚴飭云矣。敢啓。傳曰。知道。
정조 8년
具明謙。以訓鍊都監禁衛營御營廳言啓曰。自廣智營西邊至建武門東邊宮墻低下處。當爲時急改築。而今月二十五日爲最吉云。故以是日次次繼築之意。敢啓。傳曰。知道。
정조 8년
具明謙。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲三名。故三幕結給。而十一名差病撤幕。新舊幕合爲二百十八處之意。敢啓。傳曰。知道。
정조 8년
具明謙。以禁衛營言啓曰。本營字內病幕。今日摘奸。則自南伐院至大峴近處。病人十四名又爲出來。故隨其無依者。四幕新造添補。使之奠接。舊幕中二處五名。差病撤還。新舊幕合爲三百七十一處之意。敢啓。傳曰。知道。
정조 8년
具明謙。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲一百二十七處之意。敢啓。傳曰。知道。
정조 8년
具明謙。以二所巡廳言啓曰。守僕朱景文。依傳敎。犯夜委折査問。則渠之言內。有六十六歲老母。而適得關隔之症。故以求藥次出去矣。不知更鼓之已至二更初。遂至於被捉云云之意。敢啓。傳曰。知道。
정조 8년
李文源。以刑曹言啓曰。因御營廳草記。犯夜被捉下隷輩。身自犯禁而不知懲畏。誣訴官員。致起鬧端。究厥所爲。萬萬痛駭。此不嚴懲。後弊難防。犯夜被捉兩漢。嚴加照律。以懲後弊事。命下矣。取考律文。則大明律制書有違條有曰。凡奉制書有所施行而違者。杖一百。犯夜被捉罪人李景純姜三得等。依此律各決杖一百。放送之意。敢啓。傳曰。知道。
정조 8년
李文源。以義禁府言啓曰。出身徐允悌。再昨夜二更量犯夜。金德奉。三更量犯夜。前僉使朴緯漢。四更量犯夜被捉。而因一所巡廳啓辭拿囚矣。依例隨更數。徐允悌朴緯漢。決杖二十度。金德奉。決杖三十度後。竝放送之意。敢啓。傳曰。知道。
정조 8년
吏曹判書徐浩修疏曰。伏以。臣母病添篤。情私煎灼。旣不能進身於賓對。又未能廁名於聯疏。惶悶縮伏。方且俟罪之不暇。天官新命。忽下此際。臣誠狼狽失圖。莫省措躬之所也。噫。目今懲討之擧。卽百世之大防。一國之公議。大僚諸宰之交口前席。披肝公車者。足見人心之同然。而衆論之不可奪也。況臣之區區所守。受之家庭。事關忠邪。九死不渝。而適當齊籲之時。獨逭譴何之加。虧義沒廉。姑捨勿論。在朝廷綜名實之政。亦豈不有損乎。抑臣一自尹得孚疏以後。銓地一步。矢心自劃。臣父臣叔。立朝數十年。謹拙處心。謙恭持身。居家絶徵逐之人。在公惡黨比之習。所以兢兢戒盈者。必不至招納權勢之目。而秪緣聖恩偏厚。微諒難恤。淸要睢盱之場。不敢力辭而斂避。於是乎人怒鬼猜。投間抵隙。畢竟罔極之躗言。無賴如臨之初心矣。向來臣叔。逬出城外之日。申申戒飭于臣曰。從今以往。銓柄文任。爾毋云宿趼。視作鐵限。必遞乃已。然後庶不愧言者之言。而得免於貪戀孤負之科。所當殫竭者。其惟閑司漫職乎。臣佩服銘心。矢不荒墜。今若怵迫恩命。弁髦家訓。揚揚趨造。不少顧忌。則縱臣不自恤。人謂斯何。昨日三違召命。玆又屢伏承飭敎之截嚴。情窮勢蹙。求死不得。冒犯瀆撓之罪。冀被鈇鉞之誅。伏乞聖明。下臣司敗。勘臣大何。以肅朝綱。以安賤分。千萬幸甚。答曰。省疏具悉。自卿家力辭要津。孰肯夷險向前。卿其勿辭行公。
정조 8년
甲辰六月二十二日辰時。上御誠正閣。都承旨入侍時。行都承旨李崇祜。記事官沈晉賢車亨衢。記注官金健修。以次進伏訖。上命書吏曹判書徐浩修疏批訖。上曰。都提調入侍。賤臣承命出傳。與都提調徐命善偕入。命善進前曰。日氣極熱。日間聖體。若何。上曰。一樣矣。吏判何不出肅耶。命善曰。自臣所遭以後。臣果使之逡巡於權要矣。臣之出入脩門。雖緣迫於嚴命。而今此長銓之任。尤與臣之所叨自別。豈可揚揚冒膺於權要之任乎。若蒙體諒之恩。則闔門感幸。倘復如何。上曰。卿言旣如是。方欲許遞。而無可合之人。可悶矣。命善曰。特垂體諒。千萬懇祝矣。上曰。吏參入侍。亨衢出傳。與李敬養偕入。上曰。吏參出去。卽爲開政。望筒。趁入侍未退時修入。敬養先退。上曰。今番薦望事。大違格例矣。命書傳敎曰。薦望受來。自有常規。設令吏戶兵判俱空。且有禮刑工判加望之擧。本曹次堂則但當受來。本曹判堂薦望。其餘薦望加望。待判堂去就開政。然後進往大臣家受來。可也。今番則吏兵判薦望。工判判尹加望。不待本曹判堂去就。次堂同時受來。至入於微稟措語。事未前聞。亦關後弊。吏曹當該堂上推考。命善曰。日熱如此。淸暑六和湯。依前煎待矣。上曰。然則午間入之。仍命書榻敎曰。進御淸暑六和湯前方中。人蔘加二分。一貼煎入。上曰。李判府聞於家人之說。誠可訝矣。其時延恩門入侍時。以領相使臣陳白爲言。且曰本事則虛空云。故注書亦載之日記矣。其後箚子則謂無此筵奏云。豈不可訝乎。此若予獨聞之言。則謂之聽瑩。亦或可也。而諸臣侍衛皆聞之矣。前所謂當面背面。吐言食言云者。何事耶。命善曰。其時蔡濟恭疏後。李判府事箚言道聽塗說云。故被駁矣。上曰。近日朝象。不成說。大臣亦或中止矣。一自申耆疏後。又復如是矣。命善曰。難處。故中止矣。輿憤益激。故更爲仰陳矣。上曰。館閣誌。見之乎。命善曰。善成矣。上曰。館誌中呂騏事。決非陳善閉邪之意。不經。甚矣。命善曰。果如聖敎矣。上曰。閣誌則廣布。予意有在。外間之視內閣者。皆以爲別有難知之事。故果廣布。使人人知其裏面耳。命善曰。消毒保嬰丹。勢將更爲製出矣。上曰。今番則多數製置。好矣。命命善先退。上命書傳敎曰。聞判府事筵奏。已以體諒爲言。以今銓地。一味强責。亦非爲其家之意。今番則姑許辭懇。無所不可。吏曹判書徐浩修。今姑許遞。命退。諸臣以次退出。
정조 8년
甲辰三月二十二日酉時。上御誠正閣。左承旨入侍時。行左承旨具明謙。記事官沈晉賢車亨衢。記注官金健修。以次進伏訖。上命書傳敎曰。六官之長。本兵居其一。去就之際。廉防不可不顧。然其爲任。掌宿衛摠諸營。師律所關。處義自異。如無遭罹切急。情地臲卼。則元不得屢違召命。至於懸牌尤屬不常有之擧。此兵判所叨見任。義無必辭。向者聯疏之日。始不與聞。及其書呈之際。僅塡名字。處分之區別。豈忽斟量而然。設欲以此引義。三違過矣。一疏足矣。又況促飭開譬。何等丁寧申複。則慢若不知。致令召牌。一日四請。畢竟有懸牌之擧。宮城巡綽之廢却。本兵命召之封置。今不知爲幾日。宿衛之疎虞。且姑舍是。師律之解弛。尤無可言。近於廟堂公議。予不欲刺口容舌。目下所餘者師律。豈忍任其放倒。記過之命。蓋爲是耳。聞其所對之辭。有若今日朝廷。不敢遽然出脚者然。乃雜以俚語。極意周遮。此亦勇於私鬪。故然乎。此兵判。猶且不畏朝綱。餘尙何說。本罪之外。悵前擧措。萬萬駭然。文武雖殊。均是佩符之臣。而似此體統。似此口氣。委其滋長之不已。本兵之長。將無備置之時。非不知嚴加勘律。外面看之。誠有怒甲移乙之嫌焉。不以實之律。不必準勘。兵曹判書鄭好仁。亟施削黜之典。人雖柔善。職是本兵。如是處分。或爲振礪之一端矣。因此而有提飭者。在昔廷臣之嚴於出處者。受符之任。處義自別。如上所云云。此後本兵。如有無端懸牌之擧。而該房輕先稟啓者。該承宣當重勘。該判堂亦當以師律從事。竝以此意嚴飭。命退。諸臣以次退出。
정조 8년
甲辰六月二十二日酉時。上詣春塘臺。殿座入侍時。行左承旨具明謙。記事官沈晉賢。假注書朴能源。記注官車亨衢金健修。以次侍立。上曰。兵判拿入次。前排待令事。分付。賤臣承命出傳。前排拿致兵曹判書鄭好仁於前庭。上曰。近來朝綱解弛。師律紊亂。至於爾今番事而極矣。夫宿衛。重地也。本兵。重任也。今者用爾。非以汝爲有才能。爾之前後罪過。不爲不少。而滌瑕擢用。蓋有意焉。要使爾惕念知懼。俾效圖報之誠。而乃敢四違召命。末乃懸牌闕外。終無承膺底意。此何擧措。此何道理。雖有情勢之人。苟非所遭之至慘者。例皆出肅。仍受命召而後更爲處義。猶之。可也。今乃不此之爲。留牌不肅。略無顧忌。致使莫重宮城巡綽。廢而不行。此豈非爾之極罪乎。且爾無大段情勢。衆所共知。設有些少難出之端。一疏足伸廉隅。爾何敢容易懸牌。作此無前例之事乎。別軍直趙心泰出而傳命。好仁對曰。臣非不知屢違召牌之萬萬惶悚。而第陳疏備堂。皆在罪罷中。而臣獨轉罪爲榮。此臣難冒之一端也。此外無他可達之辭矣。上曰。重臣蔡濟恭之所遭。可謂無比矣。然而以本兵之長。猶且出肅。趙㻐有所遭之後。三牌出肅。似此情勢。實難出脚。而然且若是者。蓋以本兵之長。所重異於他職。不敢顧私也。爾則有何情勢。作此無前例之事乎。更爲嚴問以奏。可也。心泰又出而傳命。好仁對曰。臣倉卒不能詳審。只聞趙㻐有懸牌之例。不免犯科。罪合萬死。惶恐無地矣。上曰。苟有一分嚴畏之心。豈若是容易犯科乎。大抵爾有兩大罪。一則壞朝綱。一則犯私律。予非不知棍問。而當此盛暑。有致斃之慮。只命削黜門限前。斯速出去。可也。上曰。吏議馳往大臣處。同春秋薦望受送。仍爲留住。受吏判薦望以入。可也。上曰。承旨退待於閤門外。仍還內。諸臣以次退出。
정조 8년
行都承旨李崇祜坐。左承旨金思穆坐直。右承旨李時秀傳旨未下。左副承旨趙興鎭坐直。右副承旨李文源坐。同副承旨李益烍坐。注書沈晉賢仕一員未差。假注書朴能源仕直。事變假注書安邁權仕。
정조 8년
金思穆啓曰。各道道臣。除非拿問與削黜。則凡干狀啓。例不得已都事代行。而咸鏡監司李命植。謂有情勢。分賑及同推啓本。以都事替行。原啓本。係是民事。雖不得不捧入。揆以事體。極爲未安。推考警責。何如。傳曰。允。
정조 8년
李崇祜啓曰。左副承旨趙興鎭。今日不爲仕進。卽爲牌招。何如。傳曰。允。
정조 8년
傳于李時秀曰。右副承旨入侍。
정조 8년
承旨前望單子入之。宋鍈鄭啓淳落點。
정조 8년
李時秀啓曰。新除授左副承旨宋鍈。方在奪告身中。何以爲之。敢稟。傳曰。勿施。
정조 8년
以吏曹參議黃昇源禁推傳旨。傳于李文源曰。此傳旨勿施。
정조 8년
李崇祜啓曰。吏曹參議黃昇源。旣有禁推傳旨勿施之命。卽爲牌招。同參政事。何如。傳曰。允。
정조 8년
有政。吏批。判書未差。參判李敬養。參議黃昇源。行都承旨李崇祜進。以趙時俊爲吏曹判書。
정조 8년
傳于李文源曰。新判書命招。同參政事。
정조 8년
再政。判書趙時俊牌不進。參判李敬養。參議黃昇源。行都承旨李崇祜進。以李在協爲兵曹判書。鄭昌順爲刑曹判書。徐浩修爲知敦寧。訓鍊都監禁衛營御營廳提調單李在協。
정조 8년
兵批。判書李在協病。參判蔡弘履入直進。參議尹承烈參知柳誼病。右副承旨李文源進。副司直宋載經。副司果金履正。
정조 8년
傳于趙興鎭曰。兵曹判書。更爲牌招。
정조 8년
李文源啓曰。兵曹判書李在協牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 8년
漢城判尹前望單子入之。尹東晢落點。
정조 8년
傳于趙興鎭曰。工曹判書漢城判尹。牌招察任。
정조 8년
承旨前望單子入之。金思穆李益烍李鼎揆落點。
정조 8년
李崇祜啓曰。新除授承旨。同副承旨李益烍。方在罷散中。何以爲之。敢稟。傳曰。敍用。
정조 8년
趙興鎭啓曰。玉堂上下番俱空。已至多日。事甚未安。今日政。新除授玉堂。竝待下批牌招。以爲推移入直之地。何如。傳曰。允。
정조 8년
兵曹口傳政事。以具明謙爲左邊捕盜大將。
정조 8년
金思穆啓曰。新除授左邊捕盜大將具明謙。卽爲牌招。傳授命召及大將牌傳令牌。何如。傳曰。允。
정조 8년
金思穆啓曰。新除授左邊捕盜大將具明謙。時無職名。令該曹口傳付軍職。何如。傳曰。允。
정조 8년
兵曹口傳政事。副司果。具明謙單付。
정조 8년
李崇祜啓曰。吏曹佐郞趙濟魯李度謙。來詣闕外。謂有情勢。屢度催促。終不入肅。事體所在。誠極未安。所當重勘。而本院請推之外。無他可施之罰。何以爲之。敢稟。傳曰。渠輩所叨。卽進退堂下文臣之職也。處義之際。必須適中。庶可表率。而今以猥屑不近理之事。便作話欛。新除之下。無端不肅。飭敎之後。又復煩浼。此自有銓郞以來。所未聞之擧。不覺一哂。雖非渠輩。豈無銓郞。該郞廳等。竝先汰後拿。都政不可無郞官。前望單子入之。
정조 8년
吏曹佐郞前望單子入之。曺允大落點。
정조 8년
傳于李崇祜曰。同副承旨許遞。前望單子入之。
정조 8년
李崇祜。以內醫院都提調意啓曰。提調尹塾。時無職名。令該曹口傳付軍職。何如。傳曰。允。
정조 8년
兵曹口傳政事。副司直尹塾單付。
정조 8년
李文源。以訓鍊都監言啓曰。本局字內諸處。連爲摘奸。則漢北門外。病人一名出來。故結幕以給。而一名。差病撤幕。新舊幕合爲二百十七處之意。敢啓。傳曰。知道。
정조 8년
李文源。以禁衛營言啓曰。本營字內病幕。今日摘奸。則自南伐院至典牲署近處。病人八名又爲出來。故隨其無依者。二幕新造添補。使之奠接。舊幕中六處九名。差病撤還。新舊幕合爲三百六十七處之意。敢啓。傳曰。知道。
정조 8년
李崇祜。以御營廳言啓曰。本廳字內病幕。連爲摘奸。則活人署近處舊幕中二處。三名差病撤還。舊幕爲一百二十五處之意。敢啓。傳曰。知道。
정조 8년
李益烍。以漢城府言啓曰。涉疑疾新舊病人。向差與已差還入。方痛與死亡之類及各部兩署出幕之數。今又報來。故例錄書入之意。敢啓。傳曰。知道。
정조 8년
李文源。以刑曹言啓曰。義禁府啓辭內。因一所巡廳啓辭。五更犯夜被捉人趙德祚。雖是折衝。旣非出身。又非實職之人。移送刑曹事。命下矣。取考律文。則大明律夜禁條有曰。五更鍾聲未動。犯者。笞三十。趙德祚。依此律。決笞三十。放送之意。敢啓。傳曰。知道。
정조 8년
領議政鄭存謙疏曰。伏以。臣忝竊匪據。居然兩載。一味尸素。百無猷爲。朝象泮渙。而莫能會萃。世道隳壞。而莫能振發。恩深河海。罪重丘山。雖以近日事言之。亂逆懲討。何等關係。而緣臣無狀。進不能孚格天心。退不能激勵公議。沐浴之論。未免作輟之歸。顚錯之擧。徒貽酬應之煩。致使國賊共戴於一天。王章久屈於三尺。莫非臣不忠之罪。有臣如此。邦憲不加。則其何以肅朝綱而勵臣分乎。又況箚疏一般於共憤。譴何獨逭於同被。猥進自引之請。未蒙體諒之恩。批旨截嚴。瀆擾是懼。不敢不退歸私次。蹙伏俟罪。而職屬虛縻。義在必遞。由前由後。非但爲賤臣一身之私。則臣之不容蹲冒。已決於此。而顧今病勢。雖欲陳力。亦不可得。臣以已頹之年。得必死之疾。首尾八朔。至今延活。莫非我聖上賜也。慈同顧復。恩浹肥髓。每一念至。感涕無從。及夫春和。癱瘓少愈。僅得運動。復遂入覲之願。誠非始初之期。形神幻脫。語音駭聽。輿儓之所嗤點。同朝之所憫憐。臣豈不自知。猶且拚棄性命。蹩躃班行。只出於感激恩造。不遑他恤。而自經此疾。精神都亡。事爲愈錯。常如飮煙。對食忘餐。少有勞心。舌本硬引。語言蹇澁。此非目下疼痛之疾。故猶不敢自引。惟期以盡瘁。不復言病者。四朔于玆矣。月前歸自籌會。猝然昏仆。神識全迷。又於日昨。此症復發。比前蓰劇。槪是風痰所祟。積有源委。少或失攝。其發甚暴。如朽腔之木。不風自倒。淸禁出入之際。實有不時汚穢之慮。臣何足言。恐貽聖世之累。到此而臣雖欲厭然自揜。末如之何矣。惟此實狀。臣不自言。日月之明。何以盡燭。臣抱玆耿耿。而章疏仰籲。恐歸辭巽。筵席陳懇。寔出肝膈。禽誠淺薄。未蒙允許。亦莫非臣罪。近因憂煎。疾勢益劇。自汗喘促。俱屬危惡。文字締構。無以自力。一向泯默。尤增悚惕。昨以薦望受來之違式。至有銓堂推考之命。此亦臣昏憒不職之罪。惶恧交倂。無以自措。勢窮理極。玆敢瀝血哀鳴。伏乞天地父母。惻然垂矜。亟命鐫遞。仍賜重勘。以存國體。以全微諒。千萬泣禱。臣無任屛營祈懇之至。謹昧死以聞。答曰。省疏具悉卿懇。近見卿神觀消瘦。已以加意將攝之意。日昨有筵敎。何至於尋章言懇耶。薦望加望之混同受來。責在銓堂。卿則何有。卿須安心勿辭。益加善攝。俟少間視事。仍傳曰。此批答。遣史官。傳諭于領議政。仍令藥院。相當補劑。遣御醫齎傳。
정조 8년
咸鏡監司李命植疏曰。伏以。臣之庸陋。百無一長。偏被渥恩。與天無極。感結中心。志切圖報。利害禍福。夷險燥濕。有不暇計。只以向前擔着。隨處盡分。爲自效之義。昨春尹得孚之朝參時。所懷遣辭。罔有餘地。臣於其後。固宜休官謝事。杜門息影。不復廁迹於班聯之間。而嚴命所迫。微諒莫守。每一循省。愧汗沾背。卽伏聞得孚又申前說。極口醜詆。匿其袒呂之本態。只擧臣論趙㻐一事。歸之賣友之科。臣與㻐交際之淺深。得孚何以知之。自謂得於輿人之誦云。而果誰誦之。强名之曰切友。輒以論劾爲罪。則眞所謂欲加之罪。何患無辭者也。苟使眞箇有兄弟之情。其於大義理關頭。獨加容護而不言之乎。且其疏中所謂居無何。而官位隆赫。特以時諱。人莫之言。權門之傳令軍卒云者。此皆人臣之大戾也。其爲罪。豈下於賣友一事。而此之不言。只及於彼者。何其失輕重之序也。無亦只知爲朋友之誼。不知爲國家之誠耶。奰慝危險。乃至於此。又其所謂擠陷坎穽。用意不良等語。殆無異於街巷戟手忿罵之習。臣不欲與之較辨。至於世道之憂。誠爲不細。淫朋比德。構殺異己等語。彼亦人耳。何忍以此。發諸口而筆之書乎。首尾臚列。不但辭語之醜悖而已。禍心透露。實有掩遮不得者。看來。駴怖戰栗。有不忍正視。無非出於抑勒驅脅。意東手西。以爲疑亂迷藏之計。故自不得不如是耶。然則其爲世道之憂朋比之禍。不在人而在渠也。從古以來。受人構誣者何限。彈駁者何限。而至若秉春秋之義。嚴鈇鉞之討。公然爲他人所仇視者。獨有臣一人耳。昔唐武裵二臣。獨主討蔡之論。爲隣鎭所惡。陰遣刺客。或死或傷。當時之客。猶爲藏踪而匿影。今日之客。乃敢攘臂而宣喝。許孟容之論。寂無更聞。而山棚之毒手。已再見矣。臣身之爲武爲裵。特不過非朝伊夕。竊恐從今以後。人皆視臣爲戒。人鬼雜糅。漢賊莫辨。將不知國家稅駕於何地。豈不誠大可寒心者乎。念臣設心持身。嘗欲自勉於遠恥辱之訓。而世路至危。冥行易踣。乃於垂死之年。忍見此窮凶絶悖之語。羞赧之極。實欲無生。噫嘻。痛矣。遭罹之奇怪。情地之臲卼。無以復對於人。自立於世。俯仰天地。此何人哉。傷痛滿心。悲冤沁骨。南望雲天。涕淚縱橫。伏乞聖明。俯賜諒察。先將臣所帶藩任。亟行鐫免。仍刊朝籍。俾臣得以歸伏田廬。歌詠聖恩。以卒生成之澤。以遠機弩之發焉。一字一涕。言不知裁。臣尤死罪。不任攢手顒祝之至。謹昧死以聞。答曰。省疏具悉。人言無足爲嫌。卿心亦豈不諒。卿其勿辭察任。
정조 8년
刑曹判書鄭昌順疏曰。伏以。臣菲才下品。最居人末。寒門孤植。與世寡援。而幸際聖明之時。偏被陶甄之化。前後寵靈。曲垂庇覆。人言之遭罹則原其情而昭晢。罪咎之彰著則矜其愚而涵貸。頂踵造化。感結淪浹。每恨報答之無階。只愧叨冒之踰分。不意晉秩之命。又出夢想之外。玆授臣漢城府判官者。臣誠聞命若驚。循分增惕。實莫知措躬之所也。噫。九卿峻秩。最宜難愼。朝家用人。其道雖廣。亦不可曰才諝之可取也。聲望之已著也。勞勩之宜酬也。久次之當敍也。外此以進。俱係誤恩。臣於數者。無一之或當。而謬膺寵命。濫叨匪據。則梁鵜軒鶴。從古有譏。臣身僥濫。雖不足恤。淸朝綜核之政。豈不緣臣而有損乎。此固公議之在所刊改者。而又若臣私分以言之則兄弟數年。迭蒙寵擢。上天雨露。若偏一家。金華步武。相聯八座。榮耀旣極。涯分亦溢。此豈如臣素門平進。所嘗想望者哉。臣心憂懼。如集于木。以公以私。冒膺無路。坐違嚴召。尤增死罪。臣於治疏將上之際。又奉秋曹移除之命。情地如右。末由進身。玆陳肝膈之懇。仰瀆崇嚴之聽。伏乞聖明。諒臣言之非出飾讓。察臣職之不可虛冒。亟命收還臣新授爵秩。以重公器。以安私分。千萬幸甚。臣無任屛營祈懇之至。謹昧死以聞。答曰。省疏具悉。實循久次。卿其勿辭行公。
정조 8년
工曹判書吳載純疏曰。伏以。臣日昨伏奉恩旨。擢授臣以資憲大夫工曹判書。臣聞命震惶。五內失守。罔知攸圖也。臣通籍以後。數十年間無一善狀。臨官莅事。觸處僨誤。致身宰列。已是踰濫。孤恩負國。有罪無勞。而今又陞擢。遽冒八座之班。賤分之難安。固不足恤。而其於聖主官人之道。果何如也。臣之魯材朽質。自知甚明。未嘗自期以踐淸班躋崇秩。而不意謬恩。前後荐疊。纔承內閣之命。旋蒙寵擢之恩。拔之庸陋之中。置之華顯之列。實未知不肖無狀。何以得此於聖明也。竊念爵以命德。匪其人莫可。又況卿月峻秩。尤爲難愼。朝家之不可以輕畀。人臣之不可以苟冒也明矣。臣若貪榮戀寵。揚揚膺命。則朝廷名器。由臣而玷壞。將使有才者自沮而莫勸。無能者覬覦而希進。豈細故也哉。殿下何不念及於此乎。顧臣平日所自勉者。惟在於筋力奔走。以報洪恩之萬一。形骸已衰而官位益顯。涓埃未酬而眷渥冞深。居常憂懼。俯仰踧踖。殆不知所以自措也。噫。人臣之控辭爵位。其義各異。或有才具可堪而猶且巽讓者。或有才實不稱而守分自劃者。如臣所陳。實懼僨敗。非敢自附於巽讓之義也。惟聖明俯垂諒察焉。揆分量義。斷無承膺之路。天牌之下。冒昧違傲。略陳肝膈之忱。仰瀆崇嚴之聽。伏乞天地父母。亟收臣新授資秩職名。使淸朝公器。無至輕褻。仍治臣逋慢之罪。以肅朝綱。千萬幸甚。臣無任屛營祈懇之至。謹昧死以聞。答曰。省疏具悉。實循久次。卿其勿辭行公。
정조 8년
兵曹判書李在協疏曰。伏以。臣於千萬夢想之外。忽伏承有旨以臣爲兵曹判書者。臣於是。惝怳驚惑。五內失守。誠莫知措躬之所也。臣本迂疎一書生耳。凡百世務。都不通曉。固不足備數於器使之末。而本兵重任。尤不襯着。未知聖明。奚取於臣。而遽有此誤恩也。百無一能。最居人下。卽是辭遜之例語。而在臣則的是準備。毫非矯飾。況臣姿旣鈍滯。生又懶拙。平居杜門。罕接人客。雖硯北故舊。朝端朋儕。亦或有忘其面目者。矧可使之靲萬武。號令戎壇。此何異於被衣冠於猿狙。責視聽於聾瞽乎。京察迫期。中外屬目。臨陳易將。必貴宿望。則如臣生疎之忝叨匪據。亦豈不爲累於聖朝綜核之政哉。抑臣有萬萬不安者。同堂之間。迭居兩銓。古豈無如此者。而一兩日之間。弟遞兄授。豈有如臣今日之爲者哉。不但有愧於謙愼之家風。亦恐或歉於全保之聖意也。此又臣之怵惕徊徨。不敢進身之一端也。非不知受符體重。飭敎截嚴。而反復揣量。無路承膺。荐違嚴召。諒非獲已。祗詣禁扃之外。略暴肝膈之懇。伏乞聖慈。俯賜矜諒。亟許鐫改臣新除職名。以重公器。以安私分。千萬幸甚。臣無任屛營祈懇之至。謹昧死以聞。答曰。省疏具悉。卿其勿辭行公。
정조 8년
右副承旨鄭啓淳疏曰。伏以。都承旨臣李崇祜。與臣有親査之嫌。而臣今除右副承旨。相避有法。在下當遞。不得祗謝恩命。玆敢授例陳籲。乞賜變通。以存公格。不勝幸甚。臣無任屛營祈懇之至。謹昧死以聞。踏啓字。
정조 8년
甲辰六月二十三日辰時。上御誠正閣。右副承旨入侍時。右副承旨李文源。假注書朴能源。記注官車亨衢金健修。以次進伏訖。上曰。昨今風勢。果不妨於秋農乎。文源曰。旱餘之風。有暵乾之憂。而積雨之後。少無所妨。比如人之元氣充實。則外邪不能侵矣。上曰。穀之能免風災。以其氣之旺盛。而方今朝廷之上。無氣久矣。風波頻作。朝象潰裂。每一念至。誠不知畢竟之至於何境矣。予於朝臣。豈有彼此乎。用捨之間。扶抑俱難。去就實難矣。自夫兩年荐歉。民憂溢目。用心頗苦。今則此憂少紓。而世道之莫可鎭靜。人心之莫可收拾。作一愁塊。自外面觀之。似無勞心處。而自裏面論之。無非用心處。近日偶然對鏡。則白髮已生。此是予苦心之致也。文源曰。承此下敎。自不覺驚心矣。上曰。同副承旨入侍。出榻敎兪彦鉉進伏。上曰。故相以典故名。有所著述乎。彦鉉曰。先臣平日。留意典故。至於晩年。亦嘗從事。而著述冊子則無之矣。上曰。故相文集。有所修整乎。當爲幾卷也。彦鉉曰。姑未修整而如出草。則似爲十五卷矣。上曰。故相有別號乎。彦鉉曰。先臣本無別號。嘗以知守二字留意。而雖在家時。亦未嘗自稱矣。上曰。今日朝象不佳。日漸層激。若是紛紜。不知歇泊於何處矣。雖以大臣言之。一邊請討。一邊引義。朝而待命。夕而薦望。古豈如是耶。予聞故相立朝。伊時各立偏黨。互相傾軋。而其威望風采。自不失大臣體貌矣。向日朴光晦査事。雖未究竟。終涉未安矣。懷德是宋氏世居之地。先正杖屨之鄕。設有些少事。豈可專事噴薄。若是訐揚乎。誠甚不韙矣。彦鉉曰。惹起鬧端。不過微細。而如是葛藤。聖敎誠至當矣。上命文源書北伯疏批訖。命書傳敎曰。如無拿命。又非削黜。小大陳聞之事。都事毋得替行。自是不易之規。近來諸道。不有常典。無難替行。不特北伯事爲然。須有別般申令。可無襲謬冒禁。以此意令廟堂措辭。嚴飭各道。又命書傳敎曰。左承旨右承旨許遞。前望單子入之。待下批牌招察任。仍命退。諸臣以次退出。
정조 8년
甲辰六月二十三日午時。上御三善齋。禮房承旨入侍時。左承旨趙興鎭。事變假注書安邁權。記注官金健修。記事官李崑秀。以次進伏訖。上曰。兵曹判書薦望。催促以入。賤臣承命出。招該吏問之。則以參議式暇。不能受來云。故以此意卽爲微稟。上曰。勿爲式暇。參議斯速進去。受薦以來。賤臣承命出。催促捧入。上曰。進御淸暑六和湯。自今日停止。出榻敎興鎭曰。新除授兵曹判書李在協。卽爲牌招。傳授命召。何如。上曰。依爲之。出擧條上曰。漢城判尹前望單子入之。出榻敎上曰。新除授漢城判尹。牌招察任。出榻敎命退。承史以次退出。
정조 8년
甲辰六月二十三日酉時。上御誠正閣。坐直承旨入侍時。右承旨趙興鎭。假注書朴能源。記注官金健修。記事官李崑秀。以次進伏訖。上命書榻敎曰。在外承旨許遞。前望單子入之。上曰。新除授承旨。牌招察任。出榻敎上曰。吏郞今日如不肅謝。明當禁推。兼春秋出去。以此分付。可也。健修承命出傳。上命退。諸臣以次退出。
정조 8년
甲辰六月二十三日三更。上御三善齋。坐直承旨入侍時。同副承旨李益烍。假注書朴能源。記注官車亨衢金健修。以次進伏訖。上曰。右承旨入侍。出榻敎李時秀進伏。上曰。予自近日以來。疲於酬應。精神頓減。或有下敎之事。而旋又忘置矣。右相箚入之後。全然忘却。若無院中取稟。則幾乎過了此日矣。仍命書右相批旨訖。命退。諸臣以次退出。
정조 8년
行都承旨李崇祜坐。左承旨金思穆坐。右承旨李時秀坐直。左副承旨未差。右副承旨未差。同副承旨李益烍坐直。注書沈晉賢仕一員未差。假注書朴能源仕直。事變假注書安邁權仕。
정조 8년
李崇祜啓曰。新除授同義禁金憙。除拜後過三日。不爲出肅。依定式推考警責。仍卽牌招察任。何如。傳曰。允。
정조 8년
李時秀啓曰。卽伏見洪忠水使李潤彬今春夏等褒貶啓本。則邊將無一人居中居下。殊無嚴明殿最之意。推考警責。何如。傳曰。允。
정조 8년
傳于李崇祜曰。右副承旨與工曹判書入侍。
정조 8년
李益烍啓曰。玉堂上下番俱空。已至多日。事甚未安。副校理李東郁。自鄕上來云。卽爲牌招入直。何如。傳曰。允。
정조 8년
以副校理李東郁牌不進罷職傳旨。傳于李益烍曰。只推。
정조 8년
李益烍啓曰。玉堂上下番俱空。已至多日。事甚未安。副校理李東郁。旣有只推之命。卽爲牌招入直。何如。傳曰。允。
정조 8년
以副校理李東郁。再牌不進罷職傳旨。傳于李益烍曰。只推。
정조 8년
以前獻納趙錫穆。過限不上來禁推傳旨。傳于李益烍曰。分揀。
정조 8년
以前掌令成穎。過限不上來禁推傳旨。傳于李益烍曰。分揀。
정조 8년
以吏曹判書趙時俊牌不進推考傳旨。傳于李益烍曰。更卽牌招。申飭行公。
정조 8년
以吏曹判書趙時俊。再牌不進推考傳旨。傳于李益烍曰。待開門牌招。同參政事。
정조 8년
傳于李崇祜曰。左承旨聞有親病。無以供劇云。許遞。前望單子入之。待下批牌招察任。
정조 8년
承旨前望單子入之。奇彦鼎落點。
정조 8년
傳于李益烍曰。在外承旨許遞。前望單子入之。
정조 8년
以右承旨李時秀牌不進罷職傳旨。傳于李崇祜曰。只推。更爲牌招。
정조 8년
傳于李益烍曰。左副承旨許遞。前望單子入之。
정조 8년
傳于李時秀曰。禮房承旨入侍。
정조 8년
兵曹口傳政事。副司直。鄭昌順單付。
정조 8년
金思穆。以兵曹言啓曰。自廣智營西邊至建武門東邊宮墻低下處。今月二十五日推擇始役。次次撤毁繼築事。自三軍門草記。允下矣。役處稍廣。其在愼重之道。圍排把守等節。不可以常例擧行。始役時令紫門監。堅實圍排。亦爲樹柵。把守軍兵。事當多數定送。而訓局字內墻外。廣智營入直軍兵數少。除其巡邏軍。則勢難分排。令該營竝與附近他入直軍。而量宜除出。限改築間嚴加守直之意。分付。何如。傳曰。允。
정조 8년
金思穆。以訓鍊都監言啓曰。建武門東西邊宮墻四十餘間。今月二十五日爲先撤毁改築。而役處稍廣。把守等節。不可以常例擧行。令該營附近入直軍。量宜除出把守事。自兵曹草記矣。廣智營入直軍。只是三十名。勢難分排。就其中十名及北營軍二十名。軍餉色軍十名除出。將校率頒。限畢築間輪回守直之意。敢啓。傳曰。知道。
정조 8년
金思穆。以訓鍊都監言啓曰。本局字內諸處。連爲摘奸。則自阿峴至漢北門外。病人出來者爲三名。故二幕結給。而十一名差病撤幕。新舊幕合爲二百十四處之意。敢啓。傳曰。知道。
정조 8년
金思穆。以禁衛營言啓曰。本營字內病幕。今日摘奸。則自南伐院至大峴近處。病人二名又爲出來。故一幕造給。使之奠接。新舊幕合爲三百六十八處之意。敢啓。傳曰。知道。
정조 8년
金思穆。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲一百二十五處之意。敢啓。傳曰。知道。
정조 8년
左議政李福源箚曰。伏以。聖人天也。其德則中和。其象則尊嚴。容受以達聰明。肅殺以行號令。剛柔舒慘。不失時義。然後可以通天下之志。除天下之患也。臣竊伏覸我殿下近日以來。辭敎多失平。處分多過中。當肅殺處。施以雨露。當容受處。加以雷霆。宣示備忘。或近於禁切言路。査詰傳聞。非所以待遇經幄。臺省譴罰。式日斯降。卿月班聯。一夜殆空。上下否隔。氣象消沮。此莫非臣不忠不誠。進不能格天。退不能盡職之罪。而臣之耿耿過憂。竊恐萬化之源。或欠虛明和平之體。未免意必固我之病。發政害事。不止於目下懲討之不行也。伏願聖上。益加涵養之工。克奮乾剛之斷。虛心應物。屈己從衆。使强毅有執。寬裕有容之德。各當其用。無少有偏。則下協人心。上合天道。而刑政綱紀。不勞而擧矣。惟聖上。念哉。庸陋賤臣。濫叨匪據。三載伴食。一味憒憒。無一事對揚。無一言匡弼。世道之橫潰。朝象之泮渙。國綱之解弛。時論之玩愒。靜究厥由。皆臣之罪。重以擧措顚錯。進退卽當。旬日之間。胥命者八。聯箚者六。昨請討逆。今請被譴。夕而泥首。朝而彈冠。道路傳笑。輿儓竊議。雖荷聖度包容。不卽斥黜。而具贍之地。非同庶僚。一段廉愧。臣亦不泯。其何敢憑恃寵靈。戴罪視事。以重貽四方之譏罵乎。顧今國賊偃息。輿憤未洩。豈敢以區區私義。此時求解。而醜拙畢露。釁尤層積。一日苟蹲。徒添一日之罪。冒死瀆擾。諒非獲已。其言雖短。其情則切。伏乞聖慈。俯垂鑑諒。亟賜鐫免。仍治臣辜恩負職之罪。以勵臣分。不勝大願。取進止。答曰。省箚具悉卿懇。箚辭認出匡弼之誠。在予可作頂門一針。敢不受而爲謝。附陳引免事。特事勢適然耳。卿則何有。安心勿辭。卽起視事。仍傳曰。此批答。遣史官。傳諭于左議政。近日爻象之乖刺。擧措之顚倒。是豈卿等之咎。因予不能導正。以貽朝廷無限羞恥。一則予也。二則予也。予方反躬自咎之不暇。此際卿等。長弟深引。章箚迭上。朝廷添一紛紜之端。卿等何不深諒耶。此意亦欲使領右相知之。卿其勉出僚相。共參明日賓對事。一體。傳諭。
정조 8년
右議政金熤箚曰。伏以。臣辜負重而譴何不加。情踪蹙而官職猶縻。惶隕悶隘。日甚一日。而怵畏泯默。恬若無故者。亦已多日矣。臣爲人則極庸極陋。事君則不忠不誠。再叨匪據。無一裨益。義理晦塞。王綱凌夷。卽今日危亡之兆。而臣不能生死向前。身擔力闡。人志詿誤。世道乖。卽今日已形之象。而臣不能殫誠彌綸。先事塞源。朝象之漸渙而臣不能萃之。公議之未張而臣不能勵之。尸素之罪。已不可貸。僨誤之誅。益無所逃。噫。臣罪臣固自知。惟殿下庇覆焉全保焉。晏然無事。至有今日。而況今大義未伸。凶逆偃息。歷日聲討之論。未蒙聖心之孚感。反承嚴敎之震疊。至於處分過當。朝象波蕩。苟究其由。莫非臣罪。抑臣竊有所隱痛于中者。君臣猶父子。父遭凶人之詈辱。子爲必報之計。此固秉彝之不容已者。而父不諒其心。曲護彼凶。使其子。不得一伸。反與之竝立。則其子之痛冤崩迫。當復如何。顧臣今日情事。實類於是矣。噫。處輔弼之地而僨誤至此。秉討復之論而衷情未格。時事有岌嶪之憂。國賊增橫張之氣。一則臣罪。二則臣罪。臣罪如此而尙免邦憲。特聖明姑假貸之耳。臣何敢恬然不懼。厭然無恥。惟以倖逭爲幸。貪戀不去。淟涊自在。重自陷於喪廉墜分之罪乎。且況懲討之請。臣與諸宰。合辭而同聲。諸宰被譴之日。臣亦在應罷之科矣。罪實惟均。罰宜無異。何殿下區而別之。姑且縻之。不念爲刑政之累耶。臣雖無似。職是大官。大論未伸於誅討。譴罰未同於諸宰。將何以藉手立朝。抗顔對人。任他一世之笑罵。靦然於百僚之首乎。玆敢冒入文字。仰暴危懇。伏乞聖慈。曲垂諒察。先罷臣職。仍勘臣前後罪負。以嚴國法。以靖私義。千萬至祝。取進止。答曰。省箚具悉卿懇。朝因左揆批。予意略已及之。卿聞知未。噫。予之爰立于卿。豈有他哉。無出於直諒二字。予以是許與。卿以是自任。抑亦廷臣之所共知。欲望卿日陳昌言嘉猷。俾予一政一令。無一不出於正。以之俗套丕變。治敎休明。卿須試思之。今日朝廷。果似何等時也。刑法卽勵世磨鈍之具。而卷舌同聲。應之如響。令之俯則俯。令之仰則仰。眞所謂影子世界。宜乎卿之憂時慨世。不欲藉手立朝。予亦昧昧不知何辭。可能譬解于卿。然董整之責。捨卿等何以。噫。旣往雖不諫。來庶幾可追。卿若克殫乃心。以副予區區期勉之誠。是豈但爲予一人之幸。實卿等之幸。卿須安心。勿復控辭。卽起視事。仍傳曰。此批答。遣史官傳諭于右議政。
정조 8년
同義禁金憙疏曰。伏以。臣父之病。屢辭除命。雖蒙體諒之恩。積犯違傲。方切兢惶之忱。玆於千萬匪意。伏奉敎旨。以臣爲嘉善大夫兼同知義禁府事者。臣誠惝怳震越。五內失守。莫知措躬之所也。仍竊伏念殿下於臣。天地也。父母也。臣本最居人下。無一可稱。而惟殿下庇覆之抆拭之。登第僅十餘年。而內外之所踐歷。前後之所兜攬。罔非踰涯之寵也。匪分之榮也。恩深河海。報蔑涓埃。每一思惟。感愧交至。而臣雖極愚昧。亦粗知福過災生之虞。豈敢有一步更進之望。而節次推遷。濫廁卿列。忽出於夢寐之所不到。臣身之榮耀。雖云已極。臣心之悸懍。當復如何。況玆貳卿之秩。卽是命德之器也。簡畀之際。宜加難愼。至於陞資之初。仍兼提擧之任者。尤係特恩。曾所罕有。而乃殿下擧以施之於至愚極陋之臣。微分之萬萬不敢當。固不暇論。而其在聖朝綜理之情。豈不有歉也哉。臣聞上無虛授之失。然後下無冒受之責。而今則上之所以寵擢者。匪其人也。臣何敢徒懷謬恩。不顧冥升之戒耶。雖以受恩至此。慰悅病父。冞切感祝。而揆分揣義。承膺無路。玆敢略入文字。仰瀆崇嚴。伏乞聖明。特垂鑑諒。將臣新授資秩。亟行收還。以重公器。以安私分。不勝幸甚。臣無任屛營祈懇之至。謹昧死以聞。答曰。省疏具悉。實循久次。卿其勿辭行公。
정조 8년
甲辰六月二十四日卯時。上御誠正閣。右副承旨與工曹判書入侍時。工曹判書吳載純。右副承旨李文源。記事官沈晉賢車亨衢。記注官金健修。以次進伏訖。上謂載純曰。卿是久次。今陞正卿。予心亦幸矣。閣職本無時原任之別。直學雖當遞解。亦何傷乎。載純曰。臣本無才無能。而前後所叨。無非濫竽。今又蒙陞擢之恩。不勝惶愧矣。上曰。藥房提調入侍。亨衢出傳。與提調尹塾偕入。上曰。崇陵外裔。始有正卿。今日欲致祭於都尉矣。仍命書傳敎曰。壬辰陞資時先朝下敎。今對重臣誦傳。而崇陵外孫。初登正卿。予用愴感。海昌尉明安公主主第致祭。致祭承旨。右副進去。忠貞公祠宇。一體致祭。遣禮官設行。上曰。先朝曾於卿陞資之時。有感舊之敎。尙今思得矣。仍命載純先退。上謂塾曰。卿之向來事。果何故耶。卿每有此等之擧。予甚悶然。卿之地處。異於他人。尤當謹愼。而向來事。不善爲之矣。塾曰。今承聖敎。不勝惶悚。而臣之向來所遭。毫無所失矣。上曰。卿每事皆稱善爲。不自知非。此卿之病痛也。塾曰。若有所失。則豈敢自是乎。上曰。此後則加勉於此等事。可也。仍命塾先退。文源曰。箕伯狀啓有做錯處。俄欲啓辭請推矣。今旣入侍。故敢達矣。上曰。出去後以啓辭爲之。上曰。左承旨入侍。亨衢出傳。與左承旨金思穆偕入。上命文源先退。上曰。主第祭文。當親製以下。而故判書吳斗寅家祭文。使內閣知製敎製進。而今日內使之擧行。可也。命書左議政李福源箚批訖。上曰。鄭好仁方住何處云耶。思穆曰。聞在慕華館近處云矣。上曰。慕華館太近。承旨通報。使之遠出江郊。可也。仍命退。諸臣以次退出。
정조 8년
甲辰六月二十四日辰時。上御誠正閣。禮房承旨入侍時。左副承旨趙興鎭。假注書朴能源。記注官金健修。記事官李崑秀。以次進伏訖。上曰。左副承旨見有實恙。許遞。前望單子入之。待下批牌招察任。出榻敎仍命退。諸臣以次退出。
정조 8년
甲辰六月二十四日未時。上御誠正閣。右副承旨入侍時。右副承旨李文源。假注書朴能源。記事官車亨衢。記注官金健修。以次進伏訖。上曰。右承旨入侍。出榻敎李時秀進伏。上曰。今日左相箚。言甚簡淡。予庸感歎矣。文源曰。然矣。上命時秀讀御製祭文訖。命文源進去。命書榻敎曰。都承旨與纂輯堂上入侍。李崇祜鄭昌順進伏。上謂昌順曰。卿兄弟俱登卿月之班。可貴矣。昌順曰。臣以微門冷族。過蒙謬恩。致位至此。惶感無地矣。上曰。卿聲望才諝。俱著勞勩。允合陞擢。何爲過辭。昌順曰。此非臣始望所及矣。上曰。卿之所掌兵典。幾何爲之。昌順曰。構成草本。一經睿覽後。可以稟旨爲之矣。上曰。續大典經國大典中。今所不行者。何以爲之。昌順曰。未承下敎之前。豈可一字增減乎。上曰。凡例浩漫則非冊子模樣。如此者以小註錄之。恐似不妨矣。昌順曰。旣經睿覽之後。如有當改處。付標以下。則可以倣而爲之矣。上曰。卿任纂輯之役。本職可以許遞矣。仍命書傳敎曰。事務相妨。刑曹判書鄭昌順。本職許遞。又命書傳敎曰。都政隔日。新除吏判牌招。申飭行公。崇祜曰。來初一日日食。當爲卯正三刻。救食官。不必別省記入直。其日差早開門。恐合事宜矣。上曰。唯。上曰。監賑使之行。何當入來云耶。崇祜曰。似在來旬後矣。上命退。諸臣以次退出。
정조 8년
行都承旨李崇祜坐。左承旨金思穆坐直。右承旨金宇鎭坐。左副承旨鄭東浚坐。右副承旨李時秀坐。同副承旨黃昇源坐直。注書沈晉賢仕一員未差。假注書朴能源仕直。事變假注書安邁權仕。
정조 8년
金思穆啓曰。今六月二十九日。都目政事爲之之意。敢啓。傳曰。知道。
정조 8년
李時秀啓曰。今六日二十五日。祿都目政事爲之之意。敢啓。傳曰。知道。
정조 8년
承旨前望單子入之。鄭東浚黃昇源落點。
정조 8년
李崇祜啓曰。吏曹判書趙時俊牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招開政。何如。傳曰。允。
정조 8년
李崇祜啓曰。吏曹判書趙時俊。再牌不進。推考傳旨。今方捧入。而開政命下之後。無意膺命。終不擧行。事體所在。誠極未安。所當更請牌招。而係是一日三牌。何以爲之。敢稟。傳曰。事體所在。極爲未安。更卽牌招。申飭開政。都政。亦於一兩日內擧行。仍令擇日以入。
정조 8년
李崇祜啓曰。吏曹判書趙時俊。三牌不進。推考傳旨。今方捧入。而飭敎之下。連事違召。終不入來。事體所在。極爲未安。所當更請牌招。而係是一日四牌。何以爲之。敢稟。傳曰。更卽牌招。違牌望勿爲呼望。
정조 8년
傳于李崇祜曰。吏曹判書批下。更卽牌招開政。
정조 8년
有政。吏批。判書趙時俊進。參判李敬養受由。參議未差。左承旨金思穆進。以趙鼎鎭爲吏曹參議。李碩九爲獻納。權噵爲刑曹判書。李在協爲軍器提調。校書正字單金亨獜。副正字單金致簡。
정조 8년
兵批。判書李在協進。參判蔡弘履病。參議尹承烈病。參知柳誼入直進。同副承旨黃昇源進。以吳載純鄭昌順爲都摠管。李得濟爲訓鍊都正。權綝爲兼司僕將。金彦國爲羅州監牧官。同知單朴思儉。僉知單李恒訥閔修益鄭聖甲。副護軍李得濟成穎。副司直李敬倫金憙李文源李鼎揆趙興鎭奇彦鼎鄭啓淳兪彦鉉趙錫穆單付。
정조 8년
傳于金思穆曰。承旨前望單子入之。
정조 8년
傳于李崇祜曰。右承旨入侍。
정조 8년
以副應敎李兢淵。副修撰朴廣源牌不進罷職傳旨。傳于李崇祜曰。只推。
정조 8년
李崇祜啓曰。玉堂上下番俱空。已至多日。事甚未安。副應敎李兢淵。副修撰朴廣源。旣有只推之命。更卽牌招入直。何如。傳曰。允。
정조 8년
李時秀啓曰。獻納趙錫穆。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 8년
傳于黃昇源曰。右副承旨入侍。
정조 8년
傳于黃昇源曰。都使令。令攸司科治。
정조 8년
金思穆。以兵曹言啓曰。因傳敎。司憲府書吏黃景文。決棍十度之意。敢啓。傳曰。知道。
정조 8년
金思穆。以兵曹言啓曰。因傳敎。承政院書吏洪胤璡。決棍五度之意。敢啓。傳曰。知道。
정조 8년
鄭東浚。以訓鍊都監言啓曰。本局字內諸處。連爲摘奸。則自麻浦至漢北門外。病人出來者爲二名。故二幕結給。而二十二名。差病撤幕。新舊幕合爲二百三處之意。敢啓。傳曰。知道。
정조 8년
鄭東浚。以禁衛營言啓曰。本營字內病幕。今日摘奸。則自南伐院至大峴近處。病人十四名又爲出來。故隨其無依者。三幕新造添補。使之奠接。舊幕中十一處二十三名。差病撤還。新舊幕合爲三百六十處之意。敢啓。傳曰。知道。
정조 8년
鄭東浚。以御營廳言啓曰。本廳字內病幕。連爲摘奸。則活人署近處舊幕中七處十四名。差病撤還。舊幕爲一百十八處之意。敢啓。傳曰。知道。
정조 8년
吏曹判書趙時俊疏曰。伏以。臣於昨者。以秋曹査事之終未覈實。至被譴罷之命。罪大溺職。罰止薄勘。以惶以感。自訟愆尤。曾未數日。特賜分揀。因罪媒榮。官秩自如。反躬循省。益無所措。此際天官新命。又何爲而及於臣哉。臣誠惝怳震駴。五內失守。不覺惶汗之浹背也。念臣器淺而望輕。姿性則愚而魯。精力則短而耗。最居人下。百無一能。只緣遭際聖明。過被陶甄。厚德大恩。與天莫量。前後揚歷。罔非踰分。負乘之戒。臣亦自知。過福之災。理所必至。雖是漫局閑司。夫豈臣所可堪任者。而怵畏義分。有除輒膺。居常愧懼。如隕淵谷。不自意前冬以來。光寵益隆。亞銓三朔。旋擢八座。華貫膴仕。左右兜攬。不惟人猜。必有鬼怒。每一思之。憂遑悸恐。殆若不保朝夕者。而顧此冢宰之職。地望之別。責任之殷。比諸亞銓。逈有異焉。以孤畸之蹤。占一代淸要之選。以冥之行。處萬目睢盱之場。以疎闇之識。參人物甄別之責。臣心不但自危。傍觀亦且代慄。其招尤惹怨。立就顚沛。必無幸矣。滿盈之戒。覆墜之憂。猶屬臣己私。更不敢煩陳。而若其黽勉冒膺於萬不堪承之地。以致注擬之失平。國事之僨誤。則其於辱聖簡而孤聖恩。何哉。鎭日違召。非不知冞積罪戾。而鐵限難透。株守莫回。有死而已。轉動無路。惟有遄伏刑章。庶可以少贖其辜矣。且臣於備堂聯疏之時。乃以共憤之情。亦參齊會之座。適承嚴旨。未免徑退。而臣旣隨諸僚後。與聞末議。則何可以名漏於疏錄。厭然爲揚揚之計哉。同罪獨逭。有關廉防。此尤臣難進之一端也。嗚呼。職是華塗。恩出非常。其在感激圖報之義。豈不念殫竭心膂。少酬萬一。而重擔匪分。自劃有素。玆敢披瀝肝血。仰瀆崇嚴。伏乞聖慈。憐臣危悰。察臣至懇。將臣新授職名。亟令鐫改。以卒生成之澤。不勝大願。臣無任屛營祈懇之至。答曰。省疏具悉。卿其勿辭。入來開政。
정조 8년
吏曹參判李敬養疏曰。伏以。臣賦性疎闇。觸事憒劣。前後之辜負山積。終始之恩造天大。近地薄補。匪罪伊榮。芻牧之責。報蔑涓埃。甘旨之養。恩深錫類。以惶以感。日夕攢祝。而曾未幾何。特命內移。除旨聯翩。無狀賤臣。何以得此於聖明也。迺於夢想之外。伏奉新命。噫。此卽臣從前僨誤之地。何敢爲晏然復冒之計。而天牌儼臨。夜色漸深。區區情踪。有未暇顧。遂不得不章皇祗肅。而副急一出。做錯荐犯。臣罪益著。冞切悚恧。冒沒蹲因。有愧廉防。且臣八耋偏母。近因劇暑。又添重感。臣數夜赴公。昨始歸視。則食飮全却。㱡㱡床席。氣息凜綴。轉側須人。目下情理。實無離捨供職之望。伏乞聖慈。天地父母。俯賜鑑諒。亟遞臣職。以便救護。仍治臣罪。以安微分。千萬幸甚。答曰。省疏具悉。卿其勿辭。救護母病。
정조 8년
都承旨李崇祜疏曰。伏以。臣伏見傳敎下者。有憲疏捧納承旨罷職。在院承旨推考之命矣。臣旣忝一院之長。則事係出納。理無不知。凡有譴責。臣當爲首。何敢以適在藥院。特命分揀。有所自恕。以壞其廉防哉。伏乞聖明。亟降威罰。以肅朝綱。以安私分焉。答曰。省疏具悉。卿其勿辭行公。
정조 8년
副司直尹塾疏曰。伏以。臣人微根孤。百無一肖。人之侵侮凌轢。勢所固然。而至於向日御營大將李柱國草記事而極矣。夫受其誣者。庸或疲於相較。而不復別白。其於誣罔在上之天。何哉。凡事有曲直。言有虛實。今臣非直爲自明之計。實關世道之變怪。玆不得不略陳事實。伏惟我天地父母。俯垂察焉。第臣家在城外。距闕下不近。故自前有公故之時。則帶隷之在遠近者。必於曉頭來待。疾馳赴闕。僅免不及之罪矣。今十六日。卽儒生殿講日也。臣蒙點於寶劍單子。且以知敦寧肅謝。下隷齊會於初晨。其中都摠府隷及別陪一名。所居稍遠。故五更後到新門內松廛橋頭。爲御營巡卒所執。驅到該將臣家。入番執事謂將臣入睡難告。擅自決棍各十度而放。大抵夜巡之法。待將臣睡醒。以被捉人入告。則將臣。隨其所犯。或棍或撻。各當其罪。是乃各營通行之規也。今此御校之初不關由於該大將。擅用重棍。事未前聞。故臣到闕之後。言送于該將臣。要治該校擅棍之罪。則不惟不施。頗有不平之語。且以執事之擅棍。自來營規云。故臣不勝駭異。果爲出牌捉囚該執事之婢子矣。將臣。二次送伻請釋。而其言辭之乖悖。轉益層加。故臣亦故爲不釋。乃有彼草記之擧矣。當初言送之時。將臣略治其執事妄棍之罪。則詎至於囚次知之境乎。且人臣告君父之辭。必當詳悉事實。以備宸鑑。而彼將臣則專諱臣曉赴公故之事。且掩該校擅弄棍柄之罪。以依例治罪等語。憙微粧撰。有若以臣無公故而故縱率隷。肆犯夜禁。該營則少無所失之樣。誣罔明天。無少難焉。其心所在。得無不直無嚴之歸乎。且囚禁校婢。雖或有過中之失。其在同朝相敬之道。溫言往復。期於必釋。則臣豈不從。而徒以平日使氣驕驁之習。凌駕臣不足。乃以一校婢霎時拘囚。若有大關於軍國事者然。蒼皇曛暮。忙陳草記。滿紙張皇。全沒實狀。驟張虛說。以夜巡之漸懈。莫非由臣而然者。彼將臣若無媢嫉甘心之意。則不必搆捏至此矣。若使臣非羈旅無援之人。則亦不當凌藉如斯矣。彼若反生自掩之計。以該校之擅棍。謂已自當。以臣疏之歷陳。稱以虛言。則旣有受棍之摠隷。傳伻之廳吏。臣不必呶呶費辭。而彼欺天之心。深於一節。此則非臣之所知也。噫。以將臣而擧卿宰姓名於草記者。前後無聞。彼柱國。創出古今所無之法。指斥臣名。專事凌轢。如臣疲劣。雖不足恤。而其於貽羞朝廷何。臣若不自知靦。揚揚周行。則人或無言。獨無內愧乎。今於千萬夢想之外。敍命遄降。恩除隨下。畀之以嘗劑之重任。他不暇顧。章皇趨闕。纔效一日之責。臣若因此而自爲進身之階。放倒隨行。則廉防自此掃地矣。伏乞聖慈。俯賜鑑諒。特解臣內局提擧之任。仍使永斥。以礪朝綱。以安私分。千萬伏祝。批答出傳敎。
정조 8년
甲辰六月二十五日辰時。上御誠正閣。右副承旨入侍時。右副承旨黃昇源。記事官沈晉賢車亨衢。記注官金健修。以次進伏訖。上命書傳敎曰。安鼎大疏。數行謊說。無足掛齒牙間。而在出納之地。目擊似此句語。初不留難。汲汲捧入。烏在其惟允之意哉。臺臣則不欲抉摘爲罪。姑且含垢。承旨亦不得勘罪。可乎。當該承旨罷職。在院承旨。一竝從重推考。又命書掌令安鼎大疏批訖。命書傳敎曰。掌令安鼎大疏批已下。牌招察任。上曰。安鼎大。使之卽爲詣臺。牌去來催促。賤臣承命出傳。上曰。安鼎大連爲催促。健修承命出傳。以鼎大方在朝房。而官服未及持來。未卽承牌之意。回奏。上曰。臺臣雖私出入。必具官服。法也。今者來詣朝房之時。不服官服云者。極可駭然。臺諫乃執法之地。而如是犯法。臺臣雖未諳法例。書吏所由。何不指導乎。刑曹郞廳發牌。使之以此筵敎。嚴問於安鼎大陪吏及陪隷後。草記事。分付。安鼎大。連爲催促。賤臣承命出傳後。以安鼎大來詣臺廳。方呈肅拜單子之意。仰奏。上曰。詣臺臺臣入來傳啓。出榻敎又下敎曰。安鼎大。使之先入侍後謝恩。賤臣承命出傳。與鼎大偕入進伏。上曰。臺臣以恐傷二字。爲蔡濟恭罪案。而又以恐傷二字。斥言於上。文字抉摘。旣非美事。故姑不加罪於臺臣。在臺臣之道。豈可無一言引避乎。鼎大曰。臣才識庸鈍。言議巽軟。本不合於淸朝耳目之任。而適當大論方張之日。不敢泯默。冒進一疏。恐傷先王之明一句。卽蔡濟恭之凶言也。渠豈敢以在趙之樂毅自處乎。以是歷陳之際。下段惟恐有傷之傷字。卽害字之意。而臣素是明經出身。不知字句照應之法。率爾下字。致勤嚴敎。此莫非臣人微言輕。不能見孚於君父之致。其何敢一刻晏然於臺次乎。請命遞斥臣職。上曰。勿辭。昇源曰。掌令安鼎大再啓煩瀆。退待物論矣。上曰。知道。出擧條鼎大先退。命退。承史以次退出。
정조 8년
甲辰六月二十五日申時。上御三善齋。右承旨入侍時。右承旨金宇鎭。假注書朴能源。記注官金健修。記事官李崑秀。以次進伏訖。上曰。今日安鼎大事。承旨聞之乎。驅人於惡逆之地。而乃反用其句語。誠駭然矣。宇鎭曰。臺臣事。誠駭擧矣。上曰。昨日左相箚。言甚簡淡。予所感嘆矣。宇鎭曰。此誠丙申以來疏箚中。所罕見者矣。以行副司直尹塾上疏。命書傳敎曰。朝家之所以眷待此重臣者。果何如。在重臣謹畏之道。固當十倍他人。而此重臣之近日處事。多見其不槪。至於今番事。而此何等怪底擧措。特因匿瑕之意。乍罷旋敍。昨日筵席。開譬諄複。又當受以爲罪。渙然覺悟而自是太過。執迷不知變。此猶不足。今此滿紙疏語。無非反詈之說。而至以其心所在等語。盛氣噴薄。容易加人。似此口法。予所痛惡。然則事關此重臣。眞莫敢誰何。然後始快於重臣之心乎。初旣蔑法而干科。末又文過而遂非。不可以纔經勘過。有所容恕。行副司直尹塾罷職。此上疏還給。仍命退。諸臣以次退出。
정조 8년
行都承旨李崇祜坐。左承旨金思穆坐直。右承旨金宇鎭坐。左副承旨鄭東浚坐。右副承旨李時秀坐直。同副承旨黃昇源坐。注書沈晉賢仕直一員未差。假注書朴能源仕。事變假注書安邁權仕。
정조 8년
黃昇源啓曰。掌令安鼎大。引避退待。已至經宿。尙未處置。事甚未安。除在外疏批傳旨未下外。大司憲徐晦修。卽爲牌招。以爲處置之地。何如。傳曰。允。
정조 8년
傳于李崇祜曰。右副承旨入侍。
정조 8년
以副應敎李兢淵。副修撰朴廣源牌不進罷職傳旨。傳曰。只推。
정조 8년
金思穆啓曰。玉堂上下番俱空。已至多日。事甚未安。副應敎李兢淵。副修撰朴廣源。旣有只推之命。卽爲牌招。以爲推移入直之地。何如。傳曰。允。
정조 8년
金思穆啓曰。玉堂上下番俱空。已至多日。事甚未安。副校理李東郁。旣有只推之命。更卽牌招入直。何如。傳曰。允。
정조 8년
李時秀。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 8년
李時秀。以訓鍊都監言啓曰。禁衛營上番軍。今已上來。銅龍門入直本局軍兵。來七月初一日。與禁衛鄕軍替代出直。廣智營入直摠戎作隊軍出直之代。亦以本局軍兵。依前名數。以五十名入直之意。敢啓。傳曰。知道。
정조 8년
李時秀。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲二名。故一幕結給。而二十二名差病撤還。新舊幕合爲一百九十三處之意。敢啓。傳曰。知道。
정조 8년
李時秀。以禁衛營言啓曰。來七月當七番中部中司屬京畿四哨及原春道一哨合五哨軍兵。逢點實數六百三十九名。已爲點閱整齊。來七月初一日。與銅龍門入直訓鍊都監軍兵及西營入直守禦廳作隊軍。待標信該把摠哨官敎鍊官領率替代。輪回入直。本營及南別營火藥庫。依前分排入直之意。敢啓。傳曰。知道。
정조 8년
李時秀。以禁衛營言啓曰。本營上番軍。九月以後循次徵召事。前已草記。蒙允矣。當次六番中部前司屬京畿五哨軍兵。來八月二十五日京中逢點。依例準二朔立番之意。本道監司處。豫爲知委。何如。傳曰。允。
정조 8년
李時秀。以禁衛營言啓曰。本營字內病幕。今日摘奸。則自南伐院至大峴近處。病人五名又爲出來。故隨其無依者。二幕新造添補。使之奠接。舊幕中十四處二十三名。差病撤還。新舊幕合爲三百四十八處之意。敢啓。傳曰。知道。
정조 8년
李時秀。以御營廳言啓曰。本廳來七月八月兩朔應立後部右司屬黃海道五哨軍兵六百七十名。已爲逢點整齊矣。七月初一日。與新營入直京標下軍及東營入直守禦廳作隊軍。集春營入直摠戎廳作隊軍替代之意。敢啓。傳曰。知道。